**Ministru kabineta noteikumu projekta**

**„Grozījumi Ministru kabineta 2011. gada 21. jūnija noteikumos Nr. 491 „Mājas (istabas) dzīvnieku reģistrācijas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks | | Projekts šo jomu neskar. |
| **I. Tiesību akta projekta izstrādes nepieciešamība** | | |
| 1. | Pamatojums | 1. Veterinārmedicīnas likuma 59. panta 17. punkts un pārejas noteikumu 30. punkts.  2. Ministru prezidenta 2019. gada 17. decembra rezolūcija Nr. 12/2019-JUR-269. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban Ministru kabineta 2011. gada 21. jūnija noteikumos Nr. 491 „Mājas (istabas) dzīvnieku reģistrācijas kārtība” (turpmāk – noteikumi Nr. 491):  1) noteikta prasība suņa īpašniekam (juridiskai personai – pilnvarotai personai) nodrošināt, lai sunim tiktu implantēta mikroshēma un suns tiktu reģistrēts Lauksaimniecības datu centra mājas (istabas) dzīvnieku reģistra datubāzē līdz sešu mēnešu vecuma sasniegšanai (17. punkts);  2) attiecībā uz pašvaldībām ir noteikts, ka noteikumu Nr. 491 izpildi uzrauga un kontrolē vietējās pašvaldības saskaņā ar to saistošajiem noteikumiem;  3) noteikts, ka Lauksaimniecības datu centrs izdara izmaiņas reģistrētajā informācijā, pamatojoties uz dzīvnieka īpašnieka iesniegumu, administratīvu aktu vai tiesas nolēmumu;  4) mājas (istabas) dzīvnieka reģistrācijas veidlapā un ziņojumā par reģistrētu mājas (istabas) dzīvnieku noteikts norādīt dzīvnieka turēšanas vietu, kurā dzīvnieku tur ilgāk nekā sešus mēnešus gadā (1. pielikuma 1. piezīme un 2. pielikuma 2. piezīme).  1. 2019. gada 24. decembrī spēkā stājušies grozījumi Veterinārmedicīnas likumā, kas nosaka:  1) pienākumu dzīvnieku īpašniekiem vai turētājiem nodrošināt, lai suns ir apzīmēts ar mikroshēmu un reģistrēts Lauksaimniecības datu centra mājas (istabas) dzīvnieku reģistra datubāzē līdz četru mēnešu vecumam (59. panta 17. punkts);  2) Ministru kabinetam ne vēlāk kā līdz 2020. gada 29. februārim izdarīt grozījumus noteikumos Nr. 491 (pārejas noteikumu 30. punkts).  Ar Ministru prezidenta 2019. gada 17. decembra rezolūciju Nr. 12/2019-JUR-269 zemkopības ministram uzdots līdz 2020. gada 29. februārim sagatavot un noteiktā kārtībā iesniegt Ministru kabinetā Veterinārmedicīnas likuma (2019. gada 28. novembra likuma „Grozījumi Veterinārmedicīnas likumā” redakcijā) pārejas noteikumu 30. punktā minēto tiesību akta projektu, attiecīgi nodrošinot Ministru kabinetam dotā uzdevuma izpildi.  Ievērojot minēto, jāizdara grozījumi noteikumos Nr. 149, nosakot, ka suņa īpašnieks (juridiskai personai – pilnvarota persona) nodrošina, lai sunim tiktu implantēta mikroshēma un tas tiktu reģistrēts Lauksaimniecības datu centra mājas (istabas) dzīvnieku reģistra datubāzē līdz četru mēnešu vecuma sasniegšanai.  2. Zemkopības ministrija 2019. gada 27. novembrī organizēja sanāksmi par mājas (istabas) dzīvnieku reģistrāciju. Sanāksmes laikā Latvijas Pašvaldību savienība aicināja papildināt noteikumus Nr. 491, nosakot, ka to izpildes uzraudzību un kontroli var veikt arī pašvaldības pilnvarota persona. Ievērojot minēto, nepieciešams grozīt noteikumu 3. punktu.  Sākot ar 2020. gada 1. jūliju, vairs nav paredzēts administratīvais sods par dzīvnieka nereģistrēšanu. Lai nodrošinātu Veterinārmedicīnas likuma 59. panta 17. punktā noteiktās prasības izpildi, kontroles institūcija ir tiesīga izdot administratīvo aktu, kas uzliek par pienākumu novērst pārkāpumu atbilstoši Administratīvā procesa likumam. Tādējādi netiek zaudēta iespēja piemērot finansiāla rakstura ietekmēšanas līdzekļus (piespiedu naudu), ja dzīvnieka īpašnieks ļaunprātīgi nepakļaujas iestādes prasībām.  3. Noteikumos Nr. 491 nepieciešams paredzēt iespēju Lauksaimniecības datu centram reģistrēt dzīvnieka turētāju un izdarīt izmaiņas reģistrētajā informācijā par dzīvnieka turētāju un turēšanas vietu gadījumos, kad mājas (istabas) dzīvnieka īpašnieks (fiziska persona) uz laiku nespēj pildīt tam noteiktos pienākumus (piemēram, ir ievietots ārstniecības iestādē, ir aizturēts vai atrodas apcietinājumā) vai ir miris, bet mantojuma tiesības vēl nav apstiprinātas, un kāda persona labprātīgi apņemas kļūt par minētā dzīvnieka turētāju līdz brīdim, kad mājas (istabas) dzīvnieka īpašnieks spēj pildīt dzīvnieka īpašniekam noteiktos pienākumus vai tiek apstiprinātas mantojuma tiesības. Šāda iespēja nodrošina dzīvnieka aprūpi un neuzliek slogu pašvaldībām segt izdevumus par dzīvnieka ievietošanu un turēšanu patversmē. Ievērojot minēto, noteikumos Nr. 491 jāparedz veids, kādā mājas (istabas) dzīvnieka turētājs informē Lauksaimniecības datu centru par mājas (istabas) dzīvnieka turētāju un turēšanas vietas maiņu, un prasība Lauksaimniecības datu centram reģistrēt šo informāciju. Pašlaik Lauksaimniecības datu centra mājas (istabas) dzīvnieku reģistra datubāzē ir reģistrēti 2000 suņi, kuru īpašnieki, pēc Iedzīvotāju reģistra datiem, ir miruši (1697 īpašnieki).  3. Noteikumu Nr. 491 1. un 2. pielikuma piezīmēs noteiktajam dzīvnieka turēšanas periodam turēšanas vietā nav tiesiska pamata, tāpēc precizējams arī noteikumu Nr. 491 1. un 2. pielikums.  Minētās problēmas noteikumu projekts atrisinās pilnībā. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais tiesiskais regulējums attiecas uz mājas (istabas) dzīvnieku – suņu, kaķu un mājas (istabas) sesku –īpašniekiem.  Personas, kurām pieder suns, kas jaunāks par četriem mēnešiem, Latvijā netiek uzskaitītas.  Patlaban Lauksaimniecības datu centra mājas (istabas) dzīvnieku reģistra datubāzē reģistrēti 147 090 mājas (istabas) dzīvnieku (140 871 suns, 6116 kaķu un 103 seski). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neveido administratīvo slogu, jo netiek palielināts spēkā esošo prasību apjoms un informācijas sniegšanas pienākums. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Zemkopības ministrijas tīmekļvietnes www.zm.gov.lv sadaļā „Sabiedriskā apspriešana” no 2020. gada 16. līdz 2020. gada 30. janvārim.  Noteikumu projekts nosūtīts saskaņošanai biedrībām “Latvijas Pašvaldību savienība” un “Latvijas veterinārārstu biedrība”. |
| 2. | Sabiedrības līdzdalība projekta izstrādē | 2019. gada 27. novembrī notika sanāksme par mājas (istabas) dzīvnieku reģistrāciju ar biedrības “Latvijas Pašvaldību savienība” pārstāvju piedalīšanos. |
| 3. | Sabiedrības līdzdalības rezultāti | Par noteikumu projektu netika saņemti iebildumi vai priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests, Lauksaimniecības datu centrs, pašvaldības vai to pilnvarotas personas |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav ietekmes uz Lauksaimniecības datu centra, Pārtikas un veterinārā dienesta un pašvaldību funkcijām un struktūru. |
| 3. | Cita informācija | Nav. |

Zemkopības ministrs K. Gerhards

Krēgere 67027639

ilze.kregere@zm.gov.lv